Broj: 711-I-840-P-189/22-02-21

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Marijane Protulipac Tomičić iz Općine Lopar,** za davanjem očitovanja, na 164. sjednici, održanoj 22. ožujka 2022., daje sljedeće

**OČITOVANJE**

**Ravnatelji javnih ustanova u kulturi kojima je osnivač jedinica lokalne i područne (regionalne) samouprave nisu obveznici ZSSI-a.**

Obrazloženje

Zahtjev za očitovanjem podnijela je Marijana Protulipac Tomičić iz Općine Lopar. U knjigama ulazne pošte zahtjev je zaprimljen 18. ožujka 2022. pod brojem: 711-U-3735-P-189/22-01-5, povodom kojeg se vodi predmet broj P-189/22.

U zahtjevu podnositeljica traži tumačenje Povjerenstva je li ravnatelj javne ustanove centar za kulturu, kojoj je osnivač jedinica lokalne samouprave, obveznik primjene ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. ZSSI-a nije propisano da bi ravnatelji ustanova u kulturi kojima je osnivač jedinica lokalne i područne (regionalne) samouprave bili obveznici u smislu odredbi istog zakona te ih stoga ne obvezuju njegove odredbe, slijedom čega isti nisu obveznici u smislu navedenog Zakona.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana